Små (ca. 2 millimeter), brede, brunlige kortvinger med punktøyne (ocelli) i pannen. De kan ligne på flere andre slekter, et godt kjennetegn er at det tredje antenneleddet er påfallende lite, tydelig mindre enn de rundtliggende. Hodet er kort og bredt med små, litt utstikkende fasettøyne. Pronotum er nærmest rektangulært, med litt rundede sider, betydelig bredere enn langt, tett og ganske grovt punktert. Dekkvingene er ganske lange, tydelig utvidete bakover, og dekker de fremste bakkroppsleddene. De er kraftig punkterte og har også noen grunne lengdefurer. Bakkroppen er bred og flat, jevnt tilspisset mot spissen. Beina er ganske korte og spinkle.